Българска нова демокрация

„Българска нова демокрация“ (БНД) е първоначално само парламентарна група в XL народно събрание на Република България. Основана е на 5 декември 2007 г. от 17 депутати, изключени или напуснали по свое желание партията и съответно парламентарната група на НДСВ. Председател на групата е депутатът Борислав Ралчев.
Политическа партия „Българска нова демокрация“ е учредена на 11 май 2008 г. Сред основните цели на БНД е „да бъде партия на регионите“. Ръководен орган на партията е Съветът на регионите, който ръководи дейността на партията в периода между конгресите и определя регионалната политика на БНД. Централният изпълнителен съвет е оперативния орган за управление на партията, който се състои от 15 членове и се оглавява от председателя на партията. Контролният орган на БНД е Контролният съвет, в който членуват 5 души, избрани от Конгреса на партията.
ПП БНД участва на изборите за евродепутати през 2009 г., като водач на листата на партията е доц. Борислав Великов. Партията не успява да изпрати свои представители в Европейския парламент.
БНД не участва на проведените парламентарни избори през есента на 2009 г.
На 2 април 2011 г. е Вторият редовен конгрес на ПП „Българска нова демокрация“ (БНД). В съзвучие с мнението на делегатите на Втория конгрес бе затвърдено принципното позициониране на ПП БНД в дясноцентристкото политическо пространство. За председател единодушно е избран Васимир Радулов – икономист по образование, последователно заемал мениджърски и висши счетоводни и одиторски позиции в редица компании, работещи в сферата на независимия финансов одит, активен член на БНД от нейното създаване. За заместник-председатели на партията са избрани доц. Борислав Великов, доц. Атанас Щерев и Стефан Минков, познати и уважавани публични личности, народни представители от XXXIX и XL НС.
Валери Стоичков, Йордан Атанасов, Тодор Джамбов, Николай Спасов, Антон Мерсинков.
През есента на 2011 г. ПП БНД участва в изборите за общински съветници и кметове, като се регистрира самостоятелно в ЦИК. В много общини БНД участва със самостоятелни кандидатури за кметове и общински съветници, но има и общини, в които БНД се включва в местни инициативни комитети и коалиции за подкрепа на регистрирани кандидати. На тези избори БНД успява да реализира 14 общински съветници, като в общините: Варна, Монтана, Хасково, Кюстендил, Плевен, Видин и др. С подкрепата на партията успяват да реализират мандат кандидатите за кметове в общини: Бургас, Хасково, Кюстендил, Монтана и др.
За изборите за президент на Република България БНД се включва в дясното обединение ОДС (Общност на демократичните сили), партията не издига самостоятелна кандидатура.
На предсрочните парламентарни избори през 2013 г. ПП БНД участва заедно с ПП ЛИДЕР и ПП НИЕ, но това обединение от партии не успява да реализира депутатски мандати.
ПП БНД не се регистрира в ЦИК за участие на евроизборите на 25 май 2014 г., партията няма свои кандидати, които да участват на тези избори.
През лятото на 2014 г. (1 август 2014) председателят на БНД Васимир Радулов подава оставката си пред своите заместници – доц. Борислав Великов, доц. Атанас Щерев, Стефан Минков и пред ЦИС на БНД. ЦИС на ПП БНД уважава този формален акт и приема депозирана оставка от Васимир Радулов, като упълномощава доц. Борислав Великов да представлява политическата партия до провеждането на конгрес.
В следващите месеци, след проведените редица срещи и преговори БНД се присъединява официално към регистрираната в ЦИК за изборите на 5 октомври 2014 г. коалиция от политически партии Реформаторски блок (РБ). Като свой кандидат за народен представител в XLIII народно събрание, БНД предлага доц. Борислав Великов. Доц. Великов е водач на листите на РБ в 10-и МИР (Монтана). След успешните резултати на РБ и лично на представителя на ПП БНД на изборите доц. Великов е избран за депутат в 43 Парламент. Така след период от 6 години извън Парламента на Република България ПП БНД отново изпраща свои представители в Народното събрание.
На 18 април 2015 г. се провежда Третият редовен конгрес на ПП БНД. На него е избрано ново ръководство на партията. За Председател на ПП БНД е избран доц. д-р Борислав Великов.
Валери Стоичков, Ивайло Христов, Николай Недялков, Тодор Иванов Джамбов, Даниела Григорова Иванова.